På trods af at en 39-årig mand i oktober blev anholdt for gentagne tilfælde af chikane af en børnefamilie i Mariager, er chikanen fortsat efterfølgende.

Ifølge TV 2 Nord er Tulle Krøyer, hendes kone og deres to børn blevet chikaneret både fysisk og telefonisk i løbet af den seneste uge på grund af deres seksualitet.

For mindre end en uge siden samledes omkring 300 mennesker fra hele landet sig ellers i Mariager til en flagdag for at vise sin støtte til familien.

- Jeg troede, at flagdagen ville sætte punktum for den her sag, men det har den langt fra gjort. Den sidste uge har flere banket på vores dør, hvor de spørger, om de kan hjælpe os, og inden man ser sig om, så står de og siger, at vi lever i synd, siger Tulle Krøyer til TV2/Nord.

Flytter fra Mariager

Den gentagne chikane har fået parret til at vælge at flytte fra den nordjyske by.

- Der har været besøg og opkald på alle tider af døgnet. Selv når gardinerne er rullet for klokken ti om aftenen, så kommer de og banker på. Det har ikke været til at holde ud for os, og specielt vores børn har haft det hårdt, siger Tulle Krøyer.

Efter planen flytter parret fra Mariager i denne weekend.